**Descriere eveniment**

În 18.10.2019, în cadrul UAV s-a desfașurat Conferința „Cooperare regională și dezvoltare durabilă” ce a vizat prezentarea rezultatelor obținute în cadrul Școlii de Vară Moneasa. Aceasta s-a desfășurat în cadrul proiectului pilot realizat de Consiliul Județean Arad în parteneriat cu Universitatea Aurel Vlaicu din Arad, în perioada 23-26 septembrie 2019.

    Propunerea acestui proiect pilot ce vizează zona turistică Moneasa se încadrează în conceptul actual al UE ce vizează strânsa colaborare a sectorului academic cu turismul, acesta din urmă fiind considerat  ca o parte strategică a dezvoltării comunitare, oferind loc pentru dezbateri şi propuneri originale.

În acest context, obiectivul principal al proiectului a fost evaluarea punctuală a specificităţilor locale, astfel încât să poată fi identificată o soluţie tehnico-teoretică particulară (aplicabilă staţiunii Moneasa) care să poată fi rafinată ulterior într-un concept cu aplicabilitate regională.

La acțiunile desfășurate la Moneasa din partea UAV au participat cadre didactice și studenți din cadrul Facultății de Științe Economice, Facutății de Inginerie Alimentară, Turism și Protecția Mediului, și a Facultății de Design. Urmărindu-se dezvoltarea turistică a  zonei balcanice din care și România face parte, în cadrul proiectului au participat și cadre didactice și studenți din  Serbia, Bosnia și Herțegovina, Macedonia, Muntenegru, Kosovo.  Echipele formate pentru studiu au urmărit conceptele: trans și multidisciplinar, regional și intercultural.

Din partea FIATPM au participat studenții Frunză Larisa – an IV IMAPA, Morcan Ionuț și Ursu Victor – an II MCPA. Echipa a fost  coordonată de  conf. Dr. Ing. Dicu Anca Mihaela.

 Păstrând conceptul tradiționalismului, al specificității locale și din punct de vedere gastronomic, studenții au urmărit identificarea materiilor prime locale, a preparatelor culinare specifice zonei. De asemenea studenții au participat  și la un atelier culinar – pregătirea și prepararea unui preparat tradițional - Placinta Întinsă cu mere și brânză, realizat de către o gospodină din zonă.